Domingo, Mayo 28
Dagiti di makita a kualidad [ti Dios] ket silalawag a makita manipud pannakaparsua ti lubong ken agpatpatuloy, agsipud ta matarusan ida babaen iti bambanag a naaramid, ti mismo nga agnanayon a pannakabalin ken kina-Diosna.—Roma 1:20.
Impakita ni Jehova ti ayatna iti adu a pamay-an. Kas pagarigan, kitaem ti kinapintas ti unibersotayo. Adda binilion a galaksi; tunggal maysa kadagita ket addaan iti binilion a bituen ken planeta. Iti galaksitayo a Milky Way, ti init ti maysa kadagita a bituen. No awan ti init, awan ti agbiag ditoy daga. Amin dagitoy a parsua paneknekanda ti kina-Dios ni Jehova ken dagiti galadna, kas iti pannakabalin, sirib, ken ayat. Pinarsua ni Jehova ti amin a bambanag ditoy daga para iti pagimbagan dagiti parsuana nga agbiag ditoy daga. Nangaramid iti napintas a paraiso a hardin para kadagiti tattao ken inikkanna ida iti perpekto a panunot ken bagi a mabalin nga agbiag nga agnanayon. (Apoc. 4:11) Kasta met, “mangmangted iti taraon iti isuamin a lasag, ta ti naayat a kinamanangngaasina ket agingga iti tiempo a di nakedngan.”—Sal. 136:25. w15 11/15 3:7, 8
Lunes, Mayo 29
Addaak kadakayo.—Mat. 28:20.
Iti panaglabas dagiti tawen, nangipaay ti Aritayo kadagiti alikamen nga usarentayo a makatulong a mangisagana iti puso dagiti minilion a tattao nga umawat iti mensahe ti Pagarian. Nakatulong ti dadduma kadagitoy nga alikamen iti nalabit maysa a dekada wenno ad-adu pay, ket dadduma ti maus-usar pay laeng agingga ita. Ngem nakatulong amin dagitoy nga alikamen a mangpasayaat iti abilidadtayo a mangasaba iti nagduduma a pamay-an. Maysa nga alikamen a nakatulong iti adu a mangirugi iti ministerioda ket ti testimony card, a nangrugi nga inusar dagiti agibumbunannag iti Pagarian idi 1933. Addaan daytoy iti ababa a mensahe ti Biblia. Adu ti naitulong ti testimony card kadagiti agibumbunannag. Uray no kayat dagiti agibumbunannag ti mangasaba, mabain ti dadduma ken dida ammo ti ibagada. Adu met ti maibaga ti dadduma. Maibagada amin nga ammoda iti bumalay iti uneg laeng ti sumagmamano a minuto, ngem saan a kanayon a nataktika ti pamay-anda! Nupay kasta, ti simple ken nalawag a sasao iti testimony card ti nagserbi a “pannakangiwat” dagiti agibumbunannag. w15 11/15 5:3-6
Martes, Mayo 30
Idaydayawda koma ti nagan ni Jehova.—Sal. 148:13.
Adu a bersikulo ti Biblia ti mangipakita a nagpateg ti nagan ti Dios ken ti pannakasantipikarna. (Ex. 3:15; Sal. 83:18; Isa. 42:8; 43:10; Juan 17:6, 26; Ara. 15:14) Pinaltiingan ni Jehova a Dios—ti Autor ti Biblia—dagiti nangisurat iti dayta a kanayon nga usarenda ti naganna. (Ezeq. 38:23) Ti panangikkat iti nagan ti Dios a rinibu a nagparang kadagiti nagkauna a manuskrito ket mangipakita iti kinaawan panagraem iti Autorna. Adda pay dagiti nainayon nga ebidensia a masapul nga agtalinaed ti nagan ti Dios iti Biblia. Iti 2013 a rebision ti New World Translation, agparang ti nasantuan a nagan iti 7,216 a daras, ad-adu iti 6 ngem iti 1984 nga edision. Dagiti lima a nainayon ket masarakan iti 1 Samuel 2:25; 6:3; 10:26; 23:14, 16. Naisubli dagitoy gapu ta masarakan ti nagan ti Dios kadagitoy a bersikulo iti Dead Sea Scrolls, a naisurat nga immun-una iti nasurok a 1,000 a tawen ngem iti Hebrew Masoretic text. Adda met iti Uk-ukom 19:18 ti maikanem a nainayon a pagparangan ti nagan ti Dios kas resulta ti kanayonan a panangadal kadagiti nagkauna a manuskrito. w15 12/15 2:5, 6
grn_Latn ilo_Latn ilo_Latn grn_Latn ilo_Latn ilo_Latn grn_Latn ilo_Latn ilo_Latn